45 kommuner på landsplan skal til og med 2020 deles om 55 mio. kr. om året i tilskud til nedrivning og istandsættelse af faldefærdige bygninger.

Ni nordjyske kommuner får del i den pulje regeringen har afsat til landsbyfornyelse. De eneste nordjyske kommuner, der ikke får del i pengene er Brønderslev og Rebild kommuner. På landsplan er det 45 kommuner, der til og med 2020 får ca. 55 mio. kr. om året i tilskud til nedrivning og istandsættelse af faldefærdige bygninger i mindre byer og det åbne land. - Med pulje til landsbyfornyelse ønsker vi at give de sværest stillede kommuner bedre mulighed for at skabe attraktive landsbyer, og nedrive de bygninger og ejendomme, som skæmmer i landsbybilledet og som hæmmer tilflytning og borgeres lyst til at bosætte sig i de mindre landsbysamfund. Med ordningen kan kommunerne forhåbentligt fortsætte udviklingen af deres lokalsamfund, så det bliver attraktivt at bosætte sig over alt i hele Danmark, siger erhvervs- og vækstminister Troels Lund Poulsen: De 45 kommuner er fundet ud fra en objektiv fordelingsnøgle, som bl.a. afspejler den enkelte kommunes belastning af dårlige huse, befolkningsudvikling og geografiske placering, skriver Erhvervs- og Vækstministeriet på sin hjemmeside. Den tidligere ramme på 200 mio. kr. udløber i år. Et bredt politisk flertal besluttede dog med vækstpakken i 2014 at fastholde puljen med ca. 55 mio. kr.  Da ordningen er mindre end tidligere er antallet af ansøgningsberettigede kommuner derfor reduceret fra 70 til 45. - Regeringen har valgt at fokusere på de kommuner, hvor behovet er størst. Med den nye ordning understøtter vi en mere effektiv udmøntning, hvor kommunerne kan lave en langsigtet indsats for at skabe mere attraktive landsbyer fremover, siger erhvervs- og vækstminister Troels Lund Poulsen. Nedenfor kan du se listen over de kommuner, der har fået del i den foreløbige statslige tildeling i 2016: